LV Eiropas Savienības Oficiālais Vēstnesis C 52/17

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 52/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“CILIEGIA DI VIGNOLA”

EK Nr.: IT-PGI-0005-0858-21.02.2011

AĢIN ( X ) ACVN ( )

1. Nosaukums:

“Ciliegia di Vignola”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

“Ciliegia di Vignola” ražošanai izmanto šādu šķirņu ķiršus:

— agrīnie: “Bigarreau Moreau”, “Mora di Vignola”,

— vidēji agrīnie: “Durone dell’Anella”, “Anellone”, “Giorgia”, “Durone Nero I”, “Samba”, “Van”,

— vēlīnie: “Durone Nero II”, “Durone della Marca”, “Lapins”, “Ferrovia”, “Sweet Heart”.

Produktam “Ciliegia di Vignola” jāatbilst šādām kvalitātes īpašībām:

— mīkstums stingrs un kraukšķīgs, izņemot “Mora di Vignola” šķirnes ķiršus,

— miziņa vienmēr spīdīga, mizas krāsa “Durone della Marca” šķirnei ir dzeltena un koši sarkana, bet pārējo šķirņu ķiršiem – no koši sarkanas līdz tumšsarkanai,

— garša saldena un augļaina,

— agrīnajām šķirnēm refrakcijas koeficients nav mazāks par 10 Briksa grādiem, bet pārējām šķirnēm – ne mazāks par 12 Briksa grādiem,

— ābolskābē izteiktais skābums ir no 5 līdz 10 g/l.

Atkarībā no šķirnes ķirši pēc izmēra nedrīkst būt mazāki par

20 mm: “Mora di Vignola”;

21 mm: “Durone dell’Anella”, “Giorgia”, “Durone Nero II”, “Durone della Marca”, “Sweet Heart”;

22 mm: “Bigarreau Moreau”, “Lapins”, “Van”;

23 mm: “Durone Nero I”, “Anellone”, “Samba”, “Ferrovia”.

Piedāvājot augļus tirdzniecībā, tiem jābūt:

— veseliem, bez iebojājumiem,

— kopā ar ziedkātiņu,

— tīriem, bez saskatāmiem svešķermeņiem,

— slimību neskartiem, bez iepuvumiem un redzamām augu aizsardzības līdzekļu paliekām,

— bez kaitēkļiem.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem “Ciliegia di Vignola” ražošanas posmiem līdz pat ražas novākšanai jānotiek vienīgi 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Produktu “Ciliegia di Vignola” piedāvājot tirgū, tam jābūt iepakojumos, kas aizzīmogoti tā, lai, iepakojumus nepārplēšot, to saturu nevarētu izņemt, un tie ir šādi:

— koka, kartona vai plastmasas paplātes 5 kg ķiršu iepakošanai; paplātes ar papīra sloksnēm šķērsām sadalītas divās daļās,

— koka, kartona vai plastmasas paplātes 40 × 60 cm lielumā, kurā var ietilpināt 10–12 mazākas paplātītes un kopumā iepakot 5 vai 6 kg ķiršu,

— koka, kartona vai plastmasas paplātes 30 × 40 cm lielumā, kurā var ietilpināt 6 mazākas paplātītes pa 500 g un kopumā iepakot 3 kg ķiršu,

— kartona iepakojumi pa 1 200, 2 000 un 2 500 gramiem,

— perforētas polimēru plēves maisiņi pa 250 g, 500 g un 1 kg.

Katra iesaiņojuma saturam jābūt viendabīgam, un tajā drīkst būt tikai vienas šķirnes un vienādas kvalitātes ķirši; ķiršus iepako pa šādiem izmēru diapazoniem:

— no 20 līdz 24 mm,

— no 24 līdz 28 mm,

— vairāk par 28 mm.

“Ciliegia di Vignola” sagatavo iepakošanai un iepako uzreiz pēc to novākšanas pašā saimniecībā vai attiecīgās teritorijas kooperatīvā. Tādējādi produkts tirgū un pie patērētāja nonāk īsā laikā un bez atkārtotas pārcilāšanas.

Produkta “Ciliegia di Vignola” apstrādei, proti, pienācīgai sagatavošanai iesaiņošanai un iepakošanai, kā arī iesaiņošanai minētajos iepakojumos jānotiek tā izcelsmes apgabalā, lai garantētu tādas augļu kvalitātes īpašības kā svaigumu un veselumu un nepieļautu, ka atkārtota darbošanās ar tiem un to pārcilāšana, kā arī transportēšana iebojā vai saspaida augļus, radot iepuvumus un rezultātā padarot produktu tirgum nederīgu.

Ir atļauts ievietot ķiršus dzesēšanas kamerās, taču nepieļaujot, ka temperatūra noslīd zem – 0,5 °C un ka relatīvais mitrums pārsniedz 90 %; lai saglabātu “Ciliegia di Vignola” svaigumu, dzesēšanas kamerās augļus nedrīkst turēt ilgāk par četrām nedēļām.

3.7. Īpaši noteikumi marķēšanai:

Ar AĢIN “Ciliegia di Vignola” apzīmētā produkta logotips ir šāds:

Tas ir jāpiestiprina vai jāuzdrukā uz tirdzniecības iepakojumiem, un līdzās tam obligāti ir jābūt Eiropas Savienības aizsargātas ģeogrāfiskās izcelsmes norādes grafiskajam simbolam.

Logotipa izmērs var būt mainīgs atkarībā no dažādajiem iepakojumiem, taču tā proporcijām jāatbilst standartizmēram.

4. Precīza ģeogrāfiskā apgabala definīcija:

“Ciliegia di Vignola” ražošanas apgabals ir piekalnes zemes josla Panaro upes un citu mazāku ūdensteču piekrastē no 30 līdz 950 metriem virs jūras līmeņa, un tajā ietilpst šādu Modena provinces un Bologna provinces pašvaldību teritorijas:

Modena provincē – Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola un Zocca;

Bologna provincē – Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato un Zola Predosa.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Apgabala teritoriju veido Panaro upes daļa un citas mazākas ūdensteces, kas aptver zemes joslu, kurā valda raksturīgs klimats un īpaši augsnes apstākļi, kas piemēroti ķiršu audzēšanai. Klimats ir vēss un vāji kontinentāls ar bagātīgiem pavasara nokrišņiem, un vasaras nekad nav pārāk sausas. Saules radiācijas daudzums tur nav pārāk liels.

Turienes aluviālās izcelsmes augsnes ir izteikti irdenas, tām ir laba drenāža un tās ir vēsas; palu laikā Panaro upes un citu mazo ūdensteču sanestie nogulumi dara šīs augsnes īpaši auglīgas.

Ķiršu audzēšanas augstuma diapazons ir no 30 metriem līdz 950 metriem virs jūras līmeņa. Ārpus noteiktā ģeogrāfiskā apgabala šos ķiršus neaudzē; kaimiņapgabalos ķiršu audzēšana faktiski jau krietnu laiku ir tikusi atstāta novārtā, jo produkta audzēšanas apjoms un kvalitāte bija stipri vien zemāki salīdzinājumā ar noteiktajā apgabalā audzētajiem ķiršiem, tā ka to audzēšana ārpus šā apgabala kļuva ekonomiski neizdevīga. Līdztekus teritorijas augsnes īpašībām un klimatiskajiem apstākļiem, kā arī iepriekš aprakstītā mikroklimata specifikai “Ciliegia di Vignola” kvalitāti ietekmē arī ražotāju zinātība un prasme; tās, mainoties paaudzēm, pārmantotas no tēva dēlā un tiek izmantotas agrotehnikā, ražas novākšanā un gatavās produkcijas iepakošanā, ko veic vienīgi ar rokām; tas ļauj piedāvāt patērētājam lielisku, tirdzniecībai labi piemērotu produktu.

5.2. Produkta specifika:

Veicot “Ciliegia di Vignola” atlasi, izraugās ķiršus, kuru izmērs ir lielāks par tirdzniecības standartos noteiktajiem izmēriem un pārsniedz pat 28 mm. Šīs īpašības dēļ, kā liecina tirgus izpēte un specializētu uzņēmumu veiktie pētījumi, Turīnas, Milānas un Amburgo (Amburgo) tirgos Viņolas ķiršu cena gandrīz vienmēr ir augstāka salīdzinājumā ar to ķiršu cenu, kurus piedāvā tiešie konkurenti, un vairums patērētāju apziņā Viņola ir īstais ķiršu audzēšanas apgabals.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Ķirši ir augi, kas mīl vēsākas vietas un neitrālas vai vāji skābas augsnes. Tieši šādi apstākļi ir Viņolas ķiršu audzēšanas teritorijā, un šā iemesla dēļ šī suga ir atradusi tur ideālu vidi, kas ļāvusi tai izplatīties un nostiprināties.

“Ciliegia di Vignola” ražošanas ģeogrāfiskā apgabala augšņu īpašības ir tādas, ka ķiršu koki tur aug sevišķi spēcīgi.

Samērā nelielais saules radiācijas daudzums pozitīvi ietekmē šo kauleņaugļu krāsojuma intensitāti un dabiski padara tos vēl spīdīgākus, tādējādi bez īpašas apstrādes ļaujot piedāvāt tirgum estētiskā ziņā lielisku produktu.

Mazsvarīga nozīme nav arī nozares dalībnieku, jo īpaši ražotāju, profesionalitātei, kuri joprojām šodien lieto ražošanas, novākšanas un iepakošanas paņēmienus, kas veido laika gaitā uzkrāto zināšanu mantojumu.

Kaut arī pastāv dabiska vēlme ieviest šajos procesos jauninājumus, faktiski novākšanu, šķirošanu un iepakošanu personāls veic vienīgi ar rokām: tie ir pieredzējuši darbinieki, kas ar ķiršiem jau saraduši “uz visu dzīvi”. Šāda profesionālā meistarība ir saimnieciskās kultūras daļa un tiešs tradīcijas turpinājums; tā ir amatprasme, kas, būdama pārmantota no paaudzes paaudzē, šodien piešķir jau tā lieliskam produktam tādu “plusu”, kas no Viņolas teritorijas cēlušos ķiršus ļauj atšķirt no jebkuras citas izcelsmes ķiršiem.

Šie paši ražotāji, lai aizsargātu vietējo produkciju un saglabātu izcelsmes apgabalā audzētu un iepakotu ķiršu specifiskumu, pirms vairākiem desmitiem gadu, pieņemot savstarpējas saistības, nolēma sagatavot patērētājiem tikai tādu produktu, kas atbilst 3.2. punktā noteiktajiem augļu izmēriem.

Turklāt šķirņu asortiments, kas, laikam ritot, nostiprinājies ģeogrāfiskajā apgabalā, un šo ķiršu kultūras izplatīšanās plašā augstuma diapazonā virs jūras līmeņa nodrošina ražas novākšanas laika paildzināšanos un tirgus apgādi ar šo produktu visu tā sezonas laiku, regulāri gūstot patērētāju atzinību un pozitīvi ietekmējot cenas.

Tādējādi “Ciliegia di Vignola” ir viennozīmīgi saistīti ar audzēšanas teritoriju, augsnes un klimatiskajiem apstākļiem, savdabīgo mikroklimatu, kā arī ar ražotāju zinātību un prasmi. Maznozīmīgs nav arī fakts, ka noteiktā ģeogrāfiskā apgabala lauksaimnieki ķiršu piedāvājumu koncentrēja Viņolā, kur kopš 1928. gada bija Augļu un dārzeņu tirgus – viens no vecākajiem Itālijā; pēcāk Viņolā attīstījās arī citas apstrādes un tirdzniecības struktūras. Visu šo faktoru kopums noteica to, ka patērētāji šā apgabala ražojumus identificē ar “Ciliegia di Vignola” vārdu.

Nosaukuma “Ciliegia di Vignola” nostiprināšanās tirgos nodrošināja spēcīgu tirdzniecības uzplaukumu, kas stipri ietekmēja visu nozari no augļu ražošanas līdz to tirdzniecībai: apgabalā attīstījās lauksaimniecības uzņēmumi, apstrādes un tirdzniecības kooperatīvi, augļu un dārzeņu tirgus ar četriem komercaģentiem, mājamatniekiem, iepakojuma ražotājiem, pārvadātājiem un ķiršu novācējiem.

Par “Ciliegia di Vignola” nozīmi šā produkta vēsturiskajā ražošanas teritorijā gadu gaitā liecina arī daudzas publikācijas, kā arī gadatirgi un svētki; liela nozīme Viņolai ir “Ziedošo ķiršu svētkiem”, kas pirmoreiz notika 1970. gada aprīlī, un svētkiem “Ķiršu laiks Viņolā”, ko rīko kopš 1989. gada.

Valsts apvienība “Ķiršu pilsēta” (Città delle Ciliegie), kas dibināta 2003. gada jūnijā, ik gadu izsludina valsts konkursu “Itālijas ķirši” (Ciliegie d’Italia) “Ķiršu pilsētas” valsts svētku laikā, kurus katru gadu organizē citā vietā; 2005. gadā Viņolas ķirši ieguva pirmo godalgu Viterbo (Viterbo) provinces Čellēno (Celleno) pašvaldībā, 2006. gadā – Terni (Terni) provinces Orvjeto (Orvieto) pašvaldībā, bet 2009. gadā Salerno (Salerno) provinces Bračiljāno (Bracigliano) pašvaldībā, tādējādi apstiprinot “Ciliegia di Vignola” augstās kvalitātes reputāciju, ko tie gadu gaitā spējuši iemantot.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Valdība ir uzsākusi valsts iebildumu iesniegšanas procedūru, aizsargātās ģeogrāfiskās izcelsmes norādes “Ciliegia di Vignola” atzīšanas pieteikumu 2010. gada 3. decembrī publicējot Itālijas Republikas oficiālā vēstneša (Gazzetta Ufficiale della Repubblica Italiana) 283. numurā (kārtējā pielikuma 264. numurs).

Produkta specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all'esame dell'UE”.